বিশেষজ্ঞ অভিমত: সাম্প্রতিক এক সমীক্ষায় দেখা গেছে, ঢাকা বিশ্ববিদ্যালয়ের ১৬ দশমিক ৮ ভাগ ছাত্র-ছাত্রী কম বেশি মানসিক সমস্যায় আক্রান্ত। তারা আত্মহত্যার ঝুঁকিমুক্ত নয়। ঢাকা বিশ্ববিদ্যালয়ের টিএসসি মিলনায়তনে অনুষ্ঠিত ‘আত্মহত্যা কখনোই জীবন প্রশ্নের শেষ উত্তর নয়’ শীর্ষক সেমিনারে মনোবিজ্ঞানীরা এসব তথ্য তুলে ধরে আত্মহত্যাকে ভয়ানক মানসিক রোগ হিসাবে উল্লেখ করেন। তারা বলেন, ভয়ানক এই রোগ প্রতিরোধের মানসিকতা পরিবার থেকেই গড়ে তুলতে হবে। ঢাকা বিশ্ববিদ্যালয় ছাত্র-নির্দেশনা ও পরামর্শ দান দফতর আয়োজিত এ সেমিনারে সেমিনারে প্রধান অতিথি ছিলেন ভিসি অধ্যাপক ড. আ আ ম স আরেফিন সিদ্দিক বলেন, অনেক সম্ভাবনাময় প্রতিভা আত্মহননের কারণে ধ্বংস হয়। আত্মহত্যা হত্যারই নামান্তর। আত্মহত্যার প্রবণতা থেকে মুক্ত থাকতে একাডেমিক পড়ালেখার পাশাপাশি বিতর্ক, খেলাধুলা ও সাংস্কৃতিক কর্মকান্ডে অংশগ্রহণের জন্য শিক্ষার্থীদের আহ্বান জানান। শিক্ষা প্রতিষ্ঠানগুলোতে সাইকোলজিক্যাল কাউন্সেলিং সেন্টার চালুর কথা বলেন তিনি। ঢাকা বিশ্ববিদ্যালয়ের মনোবিজ্ঞান বিভাগের চেয়ারপার্সন অধ্যাপক শামীম ফেরদৌস করিম বলেন, সমস্যা সমাধানের উপায় না পেয়ে শিক্ষার্থীরা আত্মহত্যার পথ বেছে নেয়। কয়েক বছর আগে ঢাকা বিশ্ববিদ্যালয়ের ছাত্রী হলগুলোতে আত্মহত্যার প্রবণতা বেড়ে গিয়েছিল। তখন হলগুলোতে কাউন্সেলিংয়ের ব্যবস্থা করা হয়। এতে বেশ ইতিবাচক ফল পাওয়া যায়। তখন সব হলে কাউন্সেলিং করার পরিকল্পনা নেয়া হয়। কিন্তু সেটি বাস্তবায়িত হয়নি। অনেক সময় মানুষ একাকি থাকতে পছন্দ করে। এক ধরনের অবস্থা থেকে মুক্তি পাওয়ার চিন্তা থেকে তারা আত্মহত্যার দিকে এগিয়ে যায়। ’ ঢাকা বিশ্ববিদ্যালয়ের ছাত্র নির্দেশনা ও পরামর্শদান দপ্তরের সহকারী পরিচালক আশরাফুজ্জামান বাবুল বলেন, ‘কাউন্সেলিং বা পরামর্শভিত্তিক আলোচনা শিক্ষার্থীদের আত্মহত্যার পথ থেকে ফিরিয়ে আনতে সহায়তা করে। তবে সমাজে হতাশার অনেক কারণ বিদ্যমান। এগুলো দূর করা সম্ভব হলে ও শিক্ষার্থীদের মানসিক উন্নয়নে পর্যাপ্ত প্রশিক্ষণের ব্যবস্থা করলে আত্মহত্যার প্রবণতা কমে আসবে’। বর্তমান সময়ে আত্মহত্যা বৃদ্ধির পেছনে কারণ হিসেবে ঢাকা বিশ্ববিদ্যালয়ের মনোবিজ্ঞান বিভাগের অধ্যাপক এবং এই বিশ্ববিদ্যালয়ের ছাত্র নির্দেশনা ও পরামর্শদান দফতরের পরিচালক (ভারপ্রাপ্ত) বিশিষ্ট মনোবিজ্ঞানী ড. শাহীন ইসলাম বলেন, পারিপার্শ্বিক অবস্থার নানাবিধ চাপ বেড়ে যাওয়া, মূল্যবোধের অবক্ষয়, প্রতিযোগিতা বৃদ্ধি প্রভৃতি কারণে বর্তমানে আত্মহত্যার মতো ঘটনা বেড়ে যাচ্ছে। তিনি মনে করেন, আত্মবিশ্বাস হচ্ছে মানুষের সবচেয়ে বড় জায়গা। একটি শিশু সামাজিক ও পারিবারিকভাবে বেড়ে ওঠার সময় যে পরিবেশ পায় সেই পরিবেশে যদি সেই শিশুটির আত্মমর্যাদা ঠিকভাবে বেড়ে না ওঠে, নিজের সম্পর্কে ইতিবাচক একটি সঠিক ধারণা তৈরি না হয় তবে পরবর্তী সময়ে জীবনে চলার পথে বিভিন্ন সময়ে তার সামনে যে বাধাগুলো আসে সেসব বাধা সে আর তখন সামাল দিতে পারে না। তাই আত্মবিশ্বাসে ঘাটতি থাকার কারণে এবং আত্মমর্যাদা ক্ষুন্ন হওয়ার ভয় কিংবা কঠিন বাস্তবতার মুখোমুখি হওয়ার ভয়ের কারণে সেই ব্যক্তি তখন পারিপার্শ্বিক চাপ সহ্য করতে পারে না। মনের এমন একটি পর্যায়েই আত্মহত্যা করাকে সেই ব্যক্তি সমস্যা সমাধানের সহজ উপায় হিসেবে বেছে নেয়।